השכל מתענג ללא קץ. יש לדעת ולזכור כי הלימוד בעיון - אמנם הוא קשה ודורש מאמץ, אך מאידך, מובטח ללומד כי זוהי הדרך (ואין בלתה) להגיע להרגשת "ערבות ומתיקות שמשתגעים ומתלהטים אחריה" כלשון אוה"ח הקדוש, ו"תענוג ללא קץ" כלשון החזון איש[footnoteRef:1]. ובלבד שהלומד יתמיד בעמלו בעקביות ולא יתרפה[footnoteRef:2].  [1:  יש לדעת כי בתורה טמון תענוג גדול מאוד, כמ"ש (תהלים יט, יא): "המתוקים מדבש ונופת צופים". ומובא בזוהר (ןיקרא קיא.): "מזונא דעולם הבא לאו איהי בהאי עלמא, אלא צמצומא זעירא דחֵילא דיליה דאשתכח במתיקו דאורייתא". תרגום: "מזון העולם הבא אינו בעולם הזה, אלא צמצום קטן של הכח שלו שנמצא במתיקות התורה".
וכך כתב המהרש"א (ברכות יא:): "שאין לך ערב בכל עסקי אדם כמו עסק התורה".
והחזו"א כתב (קובץ אגרות ח"א אגרת ב): "בסדר הלימוד צריך זהירות יתרה, לעשות את העיקר לעיקר, והוא העיון בבירור הכללים והפרטים בכל סוגיה, שיהיה המשא ומתן שגור ושנון, לזכור את ה'לכאורה' ואת המסקנה, את ההלכות הוודאוֹת ואת אלה שנותנים מקום לדיון. ועיקר הזה דורש עמל ומלחמה פנימית נגד העצלות בשינון כמה פעמים אף בלי חידוש, ולחזור על אתר כמה פעמים ולדקדק בדברים שאין השכל נהנה מהם בתחילתן ואדרבה מכבידים עליו, אבל העמל הזה הוא עמל התורה אשר כל סגולות לימוד התורה נאמר על עמלה. ואמנם אחרי העמל נפתח שער אורה חדש אשר השכל מתענג ללא קץ".
וידועים דברי אוה"ח הקדוש (דברים כו, יא): "אם היו בני אדם מרגישין במתיקות ועריבות טוב התורה היו משתגעים ומתלהטים אחריה".
והנה יש לשאול, מדוע באמת רבים מהלומדים אינם מרגישים מתיקות כזאת?
והתשובה היא, שאת מתיקות התורה ניתן לחוש רק כשלומדים אותה מתוך עמל, כפי שכ' החזו"א (הבאנו לעיל): "אשר כל סגולות לימוד התורה נאמר על עמלה. ואמנם אחרי העמל נפתח שער אורה חדש אשר השכל מתענג ללא קץ". וכבר כתב כן הגר"א (אבן שלֵמה פ"ז אות ו): "אם ירצה לעמול על התורה, אז ירגיש בה מתיקות, ועי"ז ישיג אהבת התורה". ויסוד זה מובא להדיא במדרש (שרשה"ר פ"א): "מה מים - אם אין אדם צמא אינה ערבה בגופו, כך תורה - אם אין אדם עייף בה אינה ערבה בגופו". ופירש במתנות כהונה: "עייף בה - יגע בתורה תמיד, כדאמרינן (דברים כה, יח) ואתה עיף ויגע". ועוד מובא (שם): "שמן תורק שמך - מה השמן הזה מר מתחילתו וסופו מתוק, כך והיה ראשתיך מצער ואחריתך ישגה מאוד". ופירש במתנות כהונה: "כלומר שבראשונה נצטער על דברי תורה, ובסוף היא מתוקה לו".
ובטעם דבר זה - שעל מנת להרגיש את התענוג הטמון בתורה נדרשים עמל ויגיעה, ראיתי שביארו כך: לא כל אחד ראוי להרגיש בעולם הזה תענוג רוחני כל כך עליון ומרומם. ולכן הקב"ה הסתיר את התענוג שבתורה בתוך קושי, עמל, חושך. אך דווקא בחושך הזה טמון האור הגדול, אשר מי שיתעקש ויעמול (כיעוין בהערה הבאה) - הוא יזכה לקבלו, כי בעמלו הוא שבר את המסכים ויצר לעצמו כלים לקבל את האור הגדול. וזהו על דרך "יתרון האור מן החושך" (קהלת ב, יג), שמוסבר בזה בתורת החסידות, שהאור בא דווקא מתוך החושך.
ואכן ידוע על מעשים שהיו, שאלו שהתעקשו - זכו והרגישו בלימודם מתיקות גדולה שלא מהעולם הזה. בספר שומר אמונים (מאמר האמונה פ"ו) מספר האדמו"ר הרה"צ ר' אהרן ראטה זצוק"ל מעשה נפלא ומאלף שהיה עימו. תורף המעשה הוא, שבימי נעוריו סבל משך תקופה מניסיונות גדולים, חשכות וכבדות נוראים, עד שלא יכל לקחת ספר בידו מרוב המרירות והיה טועם טעם מר בכל דיבור. עד שהלך פעם על קבר של אחד הצדיקים ובכה שם בכי רב לה' וביקש שלפחות יוכל ללמוד כמו איש פשוט. אח"כ פתח ספר שבא לידו, והיה זה רא"ש על מקוואות, והחליט ללומדו ולגומרו במסירות נפש, ואכן למד במסירות נפש ממש, "וטעמתי ממש טעם מיתה בכל דיבור". וכשגמר, "הטעים לי ה' פתאום אור מתוק וטעם נפלא, ונהפך לבבי לאיש אחר, ונכנס בי שוב חמידא דאורייתא, עד שאח"כ יכולתי ללמוד אפילו בבית מלא אנשים ולא בלבלו אותי". וסיים: "וכתבתי זאת לחזק לבבות דורשי ה' שבאמת אין שום הסתר בעולם. ולא נבראו ההסתרות, רק כדי לשברם". ע"כ המעשה.
[מה שכתב ש'באמת אין שום הסתר', רצונו לומר שלא תחשוב שאור ה' והקדושה נסתרים ונעלמים ואינם נמצאים במקום החושך ח"ו, אלא הם נמצאים וטמונים בחושך (ואדרבה, דווקא האור הגדול ביותר - טמון בחושך). וא"כ ההסתר והחושך הוא רק דמיון הנראה לעינינו, שנדמה לנו שאין שם אור. ומה שכתב ש'לא נבראו ההסתרות אלא כדי לשברם', כוונתו, שכל תכלית בריאת החושך היא כדי שהאדם הראוי לכך ישברוֹ ויזכה לקבל את האור הגדול המסתתר דווקא שם. וכל זה הוא כפי שכתבנו לעיל בעניין "יתרון האור מן החושך"]. 
מעשה נוסף מובא בקונטרס 'אנו עמלים ומקבלים שכר' (פרק יח). סיפר ר' יעקב גלינסקי, כי בשכונתו היה זקן אחד שהיה יושב כל היום בבית המדרש ולומד בחשק ובמתיקות ובהתמדה נפלאה מאוד ללא שום הפסק, מלבד צורכי הגוף המוכרחים. ופעם אחת הרב גלינסקי ועוד כמה נערים פנו אליו וביקשו ממנו שיגלה להם את סוד ההתמדה העצומה שזכה לה. סיפר להם הזקן, שהוא למד בצעירותו בישיבת וולוז'ין בזמן שהבית הלוי היה משמש כר"מ שם. ואותו זקן היה אז בטלן ודברן גדול, והיה מתבטל ומבטל אחרים. עד שפעם הבית הלוי ניגש אליו והוכיח אותו ואמר לו "הלוא השכינה שרויה אצל הלומדים (אבות ג, ו; מדרש איכה ילקוט תתרלד; תנדא"ר יח), ובמעשיך אתה מבריח אותה הן ממך והן מאחרים ל"ע". התוכחה נכנסה בליבו והוא החליט שמעתה - הוא יהיה המתמיד של הישיבה. כמובן שהיצר לא הניח לו, אך גם הוא התגבר כנגדו בכל עוז ותעצומות והחל ללמוד בהתמדה, בעמל ובקושי עצום. כך במשך ארבעה חודשים. אז פתאום נכנס לו חשק עז והוא קיבל מתיקות עצומה בלימוד, שלא עזבה אותו ומלווה אותו כבר עשרות שנים (!), עד כדי כך שאינו מסוגל כלל להפסיק מהלימוד.
[אגב, לגבי המעשה עם הגה"ק ר' אהרן ראטה, שמעתי מכ"ק האדמו"ר הנוכחי שליט"א, שהלימוד הנ"ל של הגה"ק זי"ע נמשך שש שעות, ובהם עיקר הקושי היה בשעתיים הראשונות, והמתיקות הייתה בשעתיים האחרונות, ע"כ. ומסתבר שהדבר שונה מאחד לשני. לכל אחד ישנה המכסה שלו, כפי שנקבע לו משמים. ומובא בקונטרס 'אנו עמלים ומקבלים שכר' (שם), שאמר ר' יעקב גלינסקי, שמצאנו שהקושי נמשך לכל היותר כמה חודשים (כפי המעשה הנ"ל), והוסיף, שבוודאי שווה להתאמץ אפילו כמה חודשים בשביל להתענג אח"כ עשרות שנים].
והנה, דבר זה - שככל שהאדם מתייגע יותר כך ירגיש יותר חשק ונעימות - עומד בניגוד לשכל ולהיגיון, והוא ייחודי לתורה. שהרי בטבע העולם אחד שלמד והתייגע הרבה ירגיש מותש, ואילו אחד שלא מתייגע או שעדיין לא התחיל ללמוד הוא זה שיהיה לו מרץ ללמוד. אולם בתורה רואים בדיוק הפוך: אדם שלומד ברפיון או שלא התחיל ללמוד - מאבד את החשק ללמוד, ומצד שני - אדם שלומד 10 שעות רצוף - עדיין לא שבע ורוצה עוד ועוד, ובלית ברירה הוא נאלץ להתנתק מהלימוד לצורכי הגוף ההכרחיים, כגון מנוחה המוכרחת וכדו', על מנת לשוב מיד לאחר מכן ללימודו... וההסבר לזה הוא כפי שכתבנו, שבתורה יש סגולה מיוחדת על-טבעית, כי בתורה טמון תענוג רוחני גדול בתוך חושך והסתר, אשר המתגבר ושובר את אותו המסך וההסתר, הוא שיזכה לטעום מהאור הגנוז.   ]  [2:  כתב בחוסן יהושע (העליר, מאמר א פ"א), שכדי להרגיש את מתיקות התורה, נדרשת מהלומד התמדה ועקביות, אבל אם כמה ימים הוא מתחזק וכמה ימים הוא מתרפה, לא יועיל לו, ויהיה כל הזמן בבחינת "אוי לי מיצרי ואוי לי מיוצרי", ע"כ. וראיתי שביארו בדבריו, שמכיוון שהאדם אינו יכול לעמוד במקום ונמצא תמיד בהילוך - למעלה או למטה, ובזמן שלא עלה - הוא ירד (ראה לעיל הערה 55, שהרחבנו בזה), לכן ממילא לא יצטרפו העליות הזמניות זו לזו.] 


